2020. gada 2. septembrī Noteikumi Nr. 556

Rīgā (prot. Nr. 51 18. §)

**Lauksaimniecības un pārtikas produktu ģeogrāfiskās izcelsmes norāžu, cilmes vietas nosaukumu un garantētu tradicionālo īpatnību reģistrācijas, aizsardzības, uzraudzības un kontroles kārtība**

Izdoti saskaņā ar

Preču zīmju likuma

88. panta sesto daļu un

Pārtikas aprites uzraudzības likuma

4. panta divpadsmito daļu

**I. Vispārīgie jautājumi**

1. Noteikumi nosaka lauksaimniecības un pārtikas produktu, tostarp stipro alkoholisko dzērienu un vīnu (turpmāk – produkti), ģeogrāfiskās izcelsmes norāžu reģistrācijas, aizsardzības un uzraudzības kārtību, kā arī aizsargātu cilmes vietas nosaukumu shēmas un garantēto tradicionālo īpatnību shēmas uzraudzības un kontroles kārtību atbilstoši:

1.1. Eiropas Parlamenta un Padomes 2012. gada 21. novembra Regulai (ES) Nr. 1151/2012 par lauksaimniecības produktu un pārtikas produktu kvalitātes shēmām (turpmāk – regula Nr. 1151/2012);

1.2. Komisijas 2014. gada 13. jūnija Īstenošanas regulai (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (turpmāk – regula Nr. 668/2014);

1.3. Komisijas 2013. gada 18. decembra Deleģētajai regulai (ES) Nr. 664/2014, ar ko papildina Eiropas Parlamenta un Padomes Regulu (ES) Nr. 1151/2012 attiecībā uz Savienības simbolu izveidi aizsargātiem cilmes vietas nosaukumiem, aizsargātām ģeogrāfiskās izcelsmes norādēm un garantētām tradicionālām īpatnībām un attiecībā uz dažiem noteikumiem saistībā ar iegūšanas avotu, dažiem procedūras noteikumiem un dažiem papildu pārejas noteikumiem (turpmāk – regula Nr. 664/2014);

1.4. Eiropas Parlamenta un Padomes 2019. gada 17. aprīļa Regulai (ES) 2019/787 par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (turpmāk – regula Nr. 2019/787);

1.5. Komisijas 2013. gada 25. jūlija Īstenošanas regulai (ES) Nr. 716/2013, ar ko paredz noteikumus par to, kā piemērot Eiropas Parlamenta un Padomes Regulu (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (turpmāk – regula Nr. 716/2013);

1.6. [Eiropas Parlamenta un Padomes 2013. gada 17. decembra Regulai (ES) Nr. 1308/2013](http://eur-lex.europa.eu/legal-content/lv/TXT/?uri=celex%3A32013R1308" \t "_blank), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007  (turpmāk – regula Nr. 1308/2013);

 1.7. [Komisijas 2018. gada 17. oktobra Deleģētajai regulai (ES) 2019/33](https://eur-lex.europa.eu/legal-content/LV/TXT/?uri=CELEX:32019R0033), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz cilmes vietas nosaukumu, ģeogrāfiskās izcelsmes norāžu un tradicionālo apzīmējumu aizsardzības pieteikumiem vīna nozarē, iebilduma procedūru, lietošanas ierobežojumiem, produkta specifikācijas grozījumiem, aizsardzības anulēšanu un marķēšanu un noformēšanu (turpmāk – regula Nr. 2019/33);

 1.8. [Komisijas 2018. gada 17. oktobra Īstenošanas regulai (ES) 2019/34](https://eur-lex.europa.eu/legal-content/LV/TXT/?uri=uriserv:OJ.L_.2019.009.01.0046.01.LAV&toc=OJ:L:2019:009:TOC" \t "_blank), ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz cilmes vietas nosaukumu, ģeogrāfiskās izcelsmes norāžu un tradicionālo apzīmējumu aizsardzības pieteikumiem vīna nozarē, iebilduma procedūru, grozījumiem produktu specifikācijās, aizsargāto nosaukumu reģistru, aizsardzības anulēšanu un simbolu izmantošanu un kā Eiropas Parlamenta un Padomes Regulu (ES) Nr. 1306/2013 piemēro attiecībā uz pienācīgu pārbaužu sistēmu (turpmāk – regula Nr. 2019/34);

 1.9. [Eiropas Parlamenta un Padomes 2013. gada 17. decembra Regulai (ES) Nr. 1306/2013](https://eur-lex.europa.eu/legal-content/LV/TXT/HTML/?uri=CELEX:32013R1306&from=en" \t "_blank) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (turpmāk – regula Nr. 1306/2013);

1.10. Eiropas Parlamenta un Padomes 2014. gada 26. februāra Regulai (ES) Nr. 251/2014 par aromatizētu vīna produktu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1601/91 (turpmāk – regula Nr. 251/2014).

2. Regulas Nr. 1151/2012 36. pantā, regulas 2019/787 22. pantā, regulas Nr. 1306/2013 90. pantā un regulas Nr. 251/2014 22. pantā noteiktās kompetentās iestādes funkcijas pilda Pārtikas un veterinārais dienests (turpmāk – dienests).

3. Regulas Nr. 1151/2012 37. panta 1. punkta "b" apakšpunktā, regulas Nr. 2019/787 38. panta 1. punktā, regulas Nr. 2019/34 15. panta 1. punktā un 19. pantā un regulas Nr. 251/2014 23. pantā noteiktās pārbaudes veic dienests.

4. Regulas Nr. 1151/2012 40. pantā un regulas Nr. 2019/787 40. pantā minētos pasākumus plāno un gada ziņojumā informāciju par pienākumiem saistībā ar šīm regulām iekļauj dienests.

**II. Reģistrācijas pieteikuma izvērtēšana**

5. Reģistrācijas pieteikuma iesniedzēja grupa (turpmāk – grupa), kas vēlas produktu reģistrēt aizsargātu ģeogrāfiskās izcelsmes norāžu, aizsargātu cilmes vietas nosaukumu vai garantētu tradicionālo īpatnību reģistrā, iesniedz dienestā šādus dokumentus:

5.1. iesniegumu par aizsargātas ģeogrāfiskās izcelsmes norādes, aizsargāta cilmes vietas nosaukuma vai garantētas tradicionālās īpatnības pieteikuma reģistrāciju. Iesniegumā norāda:

5.1.1. par grupu – nosaukumu, adresi, tālruņa numuru un elektroniskā pasta adresi;

5.1.2. reģistrējamo produkta nosaukumu;

5.1.3. pārtikas kvalitātes shēmas nosaukumu – aizsargāta ģeogrāfiskās izcelsmes norāde, aizsargāts cilmes vietas nosaukums vai garantēta tradicionālā īpatnība;

5.1.4. grupas dalībniekus, norādot katra nosaukumu, adresi, tālruņa numuru, elektroniskā pasta adresi, kā arī ražotāja un pārstrādātāja pārtikas uzņēmuma reģistrācijas numuru dienesta uzraudzības objektu reģistrā;

5.1.5. izejvielu piegādātājus (tikai shēmām – aizsargāta ģeogrāfiskās izcelsmes norāde un aizsargāts cilmes vietas nosaukums), norādot katra nosaukumu, adresi, tālruņa numuru, elektroniskā pasta adresi, izejvielas saņēmēja nosaukumu, kā arī ražotāja un pārstrādātāja pārtikas uzņēmuma reģistrācijas numuru dienesta uzraudzības objektu reģistrā;

5.1.6. informāciju par valsts nodevas maksājumu, norādot maksājuma datumu un juridiskās personas nosaukumu un reģistrācijas numuru vai fiziskās personas vārdu, uzvārdu un personas kodu;

5.1.7. iesniedzēja vārdu, uzvārdu un kontaktinformāciju;

5.2. reģistrācijas pieteikumu.

6. Reģistrācijas pieteikumu sagatavo atbilstoši:

6.1. regulas Nr. 1151/2012 8. panta 1. punktam un regulas Nr. 668/2014 I pielikuma prasībām – par lauksaimniecības un pārtikas produktu aizsargātām ģeogrāfiskās izcelsmes norādēm un cilmes vietas nosaukumiem;

6.2. regulas 2019/787 23. pantam un regulas Nr. 716/2013 6. panta un I pielikuma prasībām – par stipro alkoholisko dzērienu aizsargātām ģeogrāfiskās izcelsmes norādēm;

6.3. regulas Nr. 1151/2012 20. panta un regulas Nr. 668/2014 II pielikuma prasībām – par lauksaimniecības un pārtikas produktu garantētām tradicionālām īpatnībām;

6.4. regulas Nr. 1308/2013 94. panta un regulas Nr. 2019/34 5. panta un I pielikuma prasībām – par vīna aizsargātām ģeogrāfiskās izcelsmes norādēm;

6.5. regulas Nr. 1308/2013 112. panta un regulas Nr. 2019/34 VIII pielikuma prasībām – par vīna tradicionālā apzīmējuma aizsardzību;

6.6. regulas Nr. 251/2014 10. pantam – par aromatizēta vīna aizsargātām ģeogrāfiskās izcelsmes norādēm.

7. Dienests piecu darbdienu laikā izvērtē šo noteikumu 5. punktā minētos dokumentus un pieņem vienu no šādiem lēmumiem:

7.1. par reģistrācijas procedūras uzsākšanu – ja reģistrācijas pieteikums atbilst šo noteikumu 6. punktā minētajām prasībām;

7.2. par reģistrācijas pieteikuma precizēšanu noteiktajā termiņā – ja reģistrācijas pieteikums neatbilst šo noteikumu 6. punktā minētajām prasībām;

7.3. par reģistrācijas atteikumu – ja reģistrācijas pieteikumā norādītā informācija neatbilst šo noteikumu 6. punktā noteiktajām prasībām.

8. Dienests, uzsākot šo noteikumu 7.1. apakšpunktā minēto reģistrācijas procedūru:

8.1. savā tīmekļvietnē publicē:

8.1.1. informāciju par reģistrācijas pieteikumu, norādot tā saņemšanas datumu;

8.1.2. produkta specifikācijas galvenos punktus, kas sagatavoti atbilstoši regulas Nr. 1151/2012 8. panta 1. punkta "c" apakšpunkta vai 19. panta 1. punkta "d" apakšpunkta prasībām, – lauksaimniecības un pārtikas produktiem un tehniskās dokumentācijas parametriem saskaņā ar regulas 2019/787 23. panta 1. punkta "i" apakšpunktu – stipriem alkoholiskajiem dzērieniem vai regulas Nr. 1308/2013 94. panta un regulas 2019/34 5. panta 1. punkta un I pielikuma prasībām – vīnam, kā arī tīmekļvietnes adresi, kurā pieejams produkta apraksts;

8.1.3. informāciju par iebildumu izteikšanas procedūru;

8.2. rakstveidā informē Latvijas Republikas Patentu valdi par produkta nosaukuma pagaidu aizsardzību nacionālajā līmenī saskaņā ar regulas Nr. 1151/2012 9. panta, regulas Nr. 2019/33 8. panta vai regulas Nr. 2019/787 25. panta prasībām.

9. Ja dienests mēneša laikā no iebildumu izteikšanas procedūras sākuma nesaņem šo noteikumu 18. punktā minēto iebildumu paziņojumu par Latvijā ražota produkta reģistrāciju aizsargātu ģeogrāfiskās izcelsmes norāžu, cilmes vietas nosaukumu vai garantētu tradicionālo īpatnību reģistrā vai par stipro alkoholisko dzērienu reģistrāciju minētajā reģistrā, tas pieņem lēmumu par reģistrācijas pieteikuma atbilstību regulas Nr. 1151/2012 vai regulas Nr. 2019/787, vai regulas Nr. 1308/2013 105. panta un regulas Nr. 2019/34 3. un 9. panta prasībām.

10. Dienests 10 darbdienu laikā pēc šo noteikumu 7.1. apakšpunktā minētās reģistrācijas procedūras uzsākšanas vienojas ar katru šo noteikumu 5. punktā minētajā grupā iekļauto ražotāju (turpmāk – operators) par pārbaudes laiku.

11. Dienests saskaņā ar regulas Nr. 1151/2012 37. panta 1. punktu vai regulas Nr. 2019/787 38. pantu, vai regulas Nr. 2019/34 15. pantu:

11.1. operatora pārbaudes laikā izvērtē produkta atbilstību specifikācijai;

11.2. pamatojoties uz riska analīzi, pārbauda aizsargātas ģeogrāfiskās izcelsmes norādes vai cilmes vietas nosaukuma produkta izejvielu piegādātājus;

11.3. pēc operatora un šo noteikumu 11.2. apakšpunktā minēto izejvielu piegādātāju pārbaudes sagatavo un izsniedz operatoram novērtēšanas protokolu par pārbaudes rezultātiem un, ja nepieciešams, nosaka termiņu neatbilstību novēršanai.

12. Ja dienests šo noteikumu 11. punktā minētajā pārbaudē konstatē operatora ražotā produkta atbilstību specifikācijai, tas 10 darbdienu laikā pēc pārbaudes pieņem lēmumu par atbilstības sertifikāta (turpmāk – sertifikāts) izsniegšanu.

13. Ja dienests šo noteikumu 11. punktā minētajā pārbaudē konstatē produkta neatbilstību specifikācijai vai tehniskās dokumentācijas parametriem, tas:

13.1. pēc šo noteikumu 11.3. apakšpunktā minētā neatbilstību novēršanas termiņa beigām veic atkārtotu pārbaudi, kā arī sagatavo un izsniedz operatoram novērtēšanas protokolu par pārbaudes rezultātiem;

13.2. 10 darbdienu laikā pēc atkārtotās pārbaudes pieņem lēmumu par sertifikāta izsniegšanu vai par atteikumu izsniegt sertifikātu un par to rakstveidā paziņo operatoram.

14. Sertifikātā norāda:

14.1. operatora identifikācijas datus (juridiskai personai – nosaukumu un reģistrācijas numuru, fiziskai personai – vārdu, uzvārdu un personas kodu);

14.2. produkta nosaukumu un apliecinājumu par tā atbilstību regulas Nr. 1151/2012 vai regulas Nr. 2019/787, vai regulas Nr. 1308/2013 II iedaļas prasībām;

14.3. sertifikāta numuru;

14.4. pārtikas kvalitātes shēmas nosaukumu;

14.5. sertifikāta izsniegšanas datumu.

15. Operators un izejvielu piegādātājs par šo noteikumu 11. un 13. punktā minēto atbilstības pārbaudi norēķinās saskaņā ar normatīvajiem aktiem par kārtību, kādā veicama samaksa par dienesta valsts uzraudzības un kontroles darbībām un maksas pakalpojumiem, un sedz šādus izdevumus:

15.1. operators – par produkta atbilstības pārbaudi pirms produkta laišanas tirgū un atkārtotu pārbaudi, ja pārbaudē konstatēta neatbilstība specifikācijai vai tehniskās dokumentācijas parametriem;

15.2. izejvielu piegādātājs – par atkārtotu pārbaudi, ja plānveida pārbaudē konstatēta neatbilstība pārtikas kvalitātes shēmas prasībām.

16. Dienests 10 darbdienu laikā pēc operatora pārbaudes un lēmuma pieņemšanas par reģistrācijas pieteikuma atbilstību noteiktajām prasībām nosūta Zemkopības ministrijai un Eiropas Komisijai pieteikuma dokumentāciju, kas noteikta regulas Nr. 1151/2012 8. panta 2. punktā vai 20. panta 2. punktā, regulas Nr. 2019/787 24. panta 7. punktā, regulas Nr. 716/2013 6. pantā un regulas Nr. 1308/2013 94. pantā.

17. Dienests pēc Eiropas Komisijas lēmuma pieņemšanas par produkta atbilstību regulas Nr. 1151/2012, regulas Nr. 2019/787 vai regulas Nr. 1308/2013 prasībām un tā publicēšanas laikrakstā "Eiropas Savienības Oficiālais Vēstnesis" Eiropas Komisijas lēmumu rakstveidā paziņo grupai.

**III. Iebildumu izteikšanas procedūra**

18. Jebkura persona šo noteikumu 9. punktā minētajā laikposmā var iesniegt dienestā iebildumu paziņojumu (turpmāk – iebildumu iesniedzējs).

19. Dienests piecu darbdienu laikā izvērtē iebildumu paziņojuma atbilstību regulas Nr. 668/2014 III pielikuma, regulas Nr. 2019/34 II pielikuma vai regulas Nr. 716/2013 II pielikuma prasībām un rakstveidā informē iebildumu iesniedzēju:

19.1. par termiņu, līdz kuram jāpanāk vienošanās ar grupu par pieteikuma galīgo redakciju, ja iebildumu paziņojums atbilst regulas Nr. 668/2014 III pielikuma, regulas Nr. 2019/34 II pielikuma vai regulas Nr. 716/2013 II pielikuma prasībām;

19.2. par nepamatotu iebildumu paziņojumu, ja iebildumu paziņojums neatbilst regulas Nr. 668/2014 III pielikuma, regulas Nr. 2019/34 II pielikuma vai regulas Nr. 716/2013 II pielikuma prasībām.

20. Ja iebildumu paziņojums atbilst regulas Nr. 668/2014 III pielikuma, regulas Nr. 2019/34 II pielikuma vai regulas Nr. 716/2013 II pielikuma prasībām, dienests nosūta grupai iebildumu paziņojuma kopiju. Iebildumu iesniedzējs un grupa 20 darbdienu laikā pēc dienesta informācijas saņemšanas vienojas par reģistrācijas pieteikuma galīgo redakciju un iesniedz to dienestā.

21. Dienests piecu darbdienu laikā pēc precizētā reģistrācijas pieteikuma saņemšanas izvērtē to. Ja precizētajā reģistrācijas pieteikumā iekļautā informācija atbilst šo noteikumu prasībām un:

21.1. precizējumi ir maznozīmīgi, dienests pieņem lēmumu par atbilstību regulas Nr. 1151/2012, regulas Nr. 2019/787 vai regulas Nr. 1308/2013 prasībām un nosūta reģistrācijas pieteikumu Zemkopības ministrijai un Eiropas Komisijai;

21.2. pieteikuma precizējumi paredz būtiskas izmaiņas nosaukumā, produkta aprakstā vai receptūrā, dienests atkārtoti uzsāk šo noteikumu 8.1.3. apakšpunktā minēto iebildumu izteikšanas procedūru.

22. Iebildumu paziņojumu par citā Eiropas Savienības dalībvalstī ražota produkta reģistrācijas pieteikumu dienestā var iesniegt mēneša laikā pēc reģistrācijas pieteikuma publicēšanas izdevumā "Eiropas Savienības Oficiālais Vēstnesis". Iebildumu paziņojumā par aizsargātas ģeogrāfiskās izcelsmes norādes vai aizsargāta cilmes vietas nosaukuma reģistrācijas pieteikumu ietver regulas Nr. 1151/2012 10. pantā vai regulas Nr. 716/2013 14. pantā, vai regulas Nr. 2019/34 8. pantā noteikto informāciju, par garantētas tradicionālās īpatnības reģistrācijas pieteikumu – regulas Nr. 1151/2012 21. pantā noteikto informāciju, sagatavojot to atbilstoši regulas Nr. 688/2014 III pielikuma vai regulas Nr. 716/2013 III pielikuma, regulas Nr. 2019/34 II pielikuma prasībām, un par tradicionālā apzīmējuma aizsardzības pieteikumu – regulas Nr. 2019/34 IX pielikumā noteikto informāciju.

23. Dienests 10 darbdienu laikā izvērtē šo noteikumu 22. punktā minētā iebildumu paziņojuma atbilstību regulas Nr. 668/2014 III pielikuma un regulas Nr. 716/2013 III pielikuma prasībām. Ja iebildumu paziņojums:

23.1. atbilst noteiktajām prasībām, to nosūta Zemkopības ministrijai un Eiropas Komisijai;

23.2. neatbilst noteiktajām prasībām, par to rakstveidā informē iebildumu iesniedzēju, norādot neatbilstības iemeslus.

**IV. Specifikācijas grozījumi, reģistrācijas anulēšana un jaunu operatoru pievienošanās un operatoru izstāšanās no grupas**

24. Ja nepieciešami grozījumi Eiropas Komisijas reģistrā iekļauta produkta specifikācijā vai tehniskajā dokumentācijā, grupa sagatavo informāciju atbilstoši regulas Nr. 668/2014 V, VI, VII vai VIII pielikuma, regulas Nr. 716/2013 V pielikuma vai regulas Nr. 2019/34 IV un V pielikuma prasībām un iesniedz to dienestā.

25. Dienests:

25.1. 10 darbdienu laikā pēc informācijas saņemšanas par specifikācijas vai tehniskās dokumentācijas grozījumiem:

25.1.1. to izvērtē atbilstoši regulas Nr. 1151/2012 53. panta, regulas Nr. 664/2014 6. panta 2. punkta otrās daļas, regulas Nr. 668/2014 V, VI, VII vai VIII pielikuma, regulas Nr. 716/2013 V pielikuma vai regulas Nr. 2019/34 IV un V pielikuma prasībām;

25.1.2. pieņem lēmumu par nepieciešamību sākt jaunu reģistrācijas pieteikuma izskatīšanas procedūru, ja tas nav standarta grozījums, vai nosūtīt informāciju par specifikācijas vai tehniskās dokumentācijas grozījumiem Eiropas Komisijai, ja tas ir standarta grozījums;

25.2. piecu darbdienu laikā pēc lēmuma pieņemšanas par to rakstveidā informē grupu.

26. Jebkura fiziska vai juridiska persona saskaņā ar regulas Nr. 1151/2012 54. panta 1. punktu, regulas Nr. 716/2013 18. pantu, regulas Nr. 2019/34 13. pantu vai regulas Nr. 2019/34 28. pantu var iesniegt dienestā pieprasījumu par aizsargātu ģeogrāfiskās izcelsmes norāžu, aizsargātu cilmes vietas nosaukumu vai garantētu tradicionālo īpatnību reģistrā iekļauta produkta reģistrācijas anulēšanu. Anulēšanas pieprasījumu noformē atbilstoši regulas Nr. 668/2014 IX pielikuma, regulas Nr. 716/2013 IV pielikuma vai regulas Nr. 2019/34 VII pielikuma prasībām.

27. Dienests 10 darbdienu laikā pēc anulēšanas pieprasījuma saņemšanas to izvērtē un pieņem vienu no šādiem lēmumiem:

27.1. par anulēšanas pieprasījuma atbilstību regulas Nr. 668/2014 IX pielikuma, regulas Nr. 716/2013 IV pielikuma vai regulas Nr. 2019/34 VII pielikuma prasībām un nosūta to Eiropas Komisijai;

27.2. par anulēšanas pieprasījuma neatbilstību regulas Nr. 668/2014 IX pielikuma, regulas Nr. 716/2013 IV pielikuma vai regulas Nr. 2019/34 VII pielikuma prasībām un par to informē anulēšanas pieprasījuma iesniedzēju.

28. Jebkura fiziska vai juridiska persona, kas Latvijā vēlas ražot produktu, kura nosaukums iekļauts aizsargātu ģeogrāfiskās izcelsmes norāžu, aizsargātu cilmes vietas nosaukumu un garantētu tradicionālo īpatnību reģistrā, iesniedz dienestā iesniegumu.

29. Dienests 10 darbdienu laikā pēc šo noteikumu 28. punktā minētā iesnieguma saņemšanas to izskata, vienojas ar šo noteikumu 28. punktā minēto personu par pārbaudes laiku un rīkojas atbilstoši šo noteikumu 9., 10., 12., 13., 14. un 15. punktam.

30. Pēc sertifikāta saņemšanas operators iesniedz šo noteikumu 5. punktā minētajai grupai iesniegumu par pievienošanos grupai.

31. Pārtraucot ražot shēmas produktu, operators par to 10 darbdienu laikā rakstveidā informē dienestu un grupu.

**V. Reģistrēto ģeogrāfiskās izcelsmes norāžu, aizsargātu cilmes vietas nosaukumu shēmas un garantēto tradicionālo īpatnību shēmas aizsardzības, uzraudzības un kontroles kārtība**

32. Dienests ne retāk kā reizi gadā pārbauda katra operatora ražoto produktu atbilstību specifikācijai saskaņā ar regulas Nr. 1151/2012 36. panta 3. punktu un regulas Nr. 2019/787 43. pantu vai regulas Nr. 1306/2013 90. panta 3. punktu un regulas Nr. 2019/34 19. pantu.

33. Dienests uz laiku var aizliegt operatoram produkta marķējumā lietot regulas Nr. 1151/2012 12. vai 23. pantā un regulas Nr. 1308/2013 120. panta 1. punkta "e" apakšpunktā minētās norādes un simbolus, kas noteikti ar regulas Nr. 664/2014 2. pantu un pielikumu un kas ir reproducēti saskaņā ar regulas Nr. 668/2014 X pielikumu, ja dienests konstatē produkta neatbilstību specifikācijai un ir pārkāptas regulas Nr. 716/2013 22. pantā noteiktās prasības par Eiropas Savienības simbolu izmantošanu. Dienests neatbilstību novēršanai nosaka termiņu, kas nav ilgāks par vienu mēnesi no neatbilstību konstatēšanas, un pēc tam veic atkārtotu pārbaudi.

34. Ja dienests atkārtotajā pārbaudē konstatē, ka neatbilstības nav novērstas, tas aizliedz operatoram produkta marķējumā lietot šo noteikumu 33. punktā minētās norādes un simbolus.

**VI. Noslēguma jautājums**

35. Atzīt par spēku zaudējušiem Ministru kabineta 2015. gada 22. decembra noteikumus Nr. 767 "Lauksaimniecības un pārtikas produktu aizsargātu ģeogrāfiskās izcelsmes norāžu, cilmes vietas nosaukumu un garantētu tradicionālo īpatnību reģistrācijas, aizsardzības un uzraudzības kārtība" (Latvijas Vēstnesis, 2015, 252. nr.).

Ministru prezidents A. K. Kariņš

Zemkopības ministrs K. Gerhards